
	A « Testvérvárosok találkozója Hajdúdorogon » projektet az Európai Unió finanszírozta az 
„Európa a polgárokért” program keretében
	

	

	[bookmark: _GoBack]2. ág, 2.1 "Testvérváros-program" intézkedés

	Részvétel: a projekt lehetővé tette a találkozókat 206 állampolgár részvételével, akik közül 26 fő Nyárádszereda (Románia),  26 fő Lubartów (Lengyelország), 34 fő Stei (Románia), és 120 fő Hajdúdorog (Magyarország) lakosai.

Helyszín/Dátumok: a találkozó helyszíne Hajdúdorog (Magyarország) volt, 2015. szeptember 30. és  2015. október 4. között.

Részletes leírás:

2015. szeptember 30.-án délelőtt Hajdúdorogon, a Petőfi téren a rendezvénysorozat ünnepélyes megnyitója volt, ahol Csige Tamás polgármester köszöntötte a testvérvárosok delegáltjait, városunk lakóit. Polgármester úr ünnepi beszéde után a Bocskai Népzenei Együttes és a Szent Bazil Oktatási Központ műsorát tekinthették meg a résztvevők. Majd délután kezdetét vette az „Ismerj meg” című rendezvény keretében a népképviseleti kiállítás, foglalkozás, gasztronómiai rendezvény. Hajdúdorog és testvérvárosai bemutató keretében adtak ízelítőt hagyományaikból, népzenei szokásaikból. A programban segítséget nyújtottak: Hajdúdorogi Szivárvány Hagyományőrző Egyesület, Hajdúdorogi Honismereti és Városvédő Egyesület, Helytörténeti Gyűjtemény.
2015. október 1-én délelőtt az „Így kerek” című program keretében a kerekasztal beszélgetésre és vitafórumra került sor. Fontos kérdések kerültek megvitatásra, mint a tagállamok szerepe az Európai Unióban, és az együttműködés. Ezt követte délután egy „Felfedező túra” című esemény, amelynek keretében egy tudáspróba városnézéssel egybekötve zajlott le. A vetélkedőn játékos formában mutatták meg a versenyzők uniós tudásukat a város nevezetes pontjai megtekintése mellett. Az este pedig a szórakozás jegyében telt az Utcabál keretében, ahol a helyi és a testvérvárosok népzenei, néptáncos egyesületei zenés-táncos forgataggal léptek színpadra. A rendezvényen civil szervezetek és egyesületek tánc és énekkarai működtek közre. 
2015. október 2-án pénteken a „Sportos reggelt!” című program keretében ügyességi játékokkal egybekötött reggeli tornával indították a napot a város iskoláinak tanulói és a testvérvárosok delegáltjai. 
10 órától megrendezésre került a „Dolgozzuk ki!” című workshop, amelynek keretében a jövőbeni együttműködési lehetőségeket vitattak meg a résztvevők. Kora délután a „Rendhagyóan” című tevékenység keretében a Helyi Értéktár elnökének rendhagyó kultúrtörténeti óráján vehettek részt a Móra Ferenc Általános Iskola és Alapfokú Művészeti Iskola és a Szent Bazil Oktatási Központ tanulói és testvérvárosaink delegált vendégei a Mészáros Károly Városi Könyvtár Olvasótermében. Ezt követően a „Beethoven IX.” című program keretében közös éneklésre hívta Csige Tamás polgármester Hajdúdorog város lakosságát, delegált vendégeinket. A Zene világnapja alkalmából a Szent Bazil Oktatási Központ és a Móra Ferenc Általános Iskola és Alapfokú Művészeti Iskola diákjai, a Hajdúdorogi Őszidő Kulturális Egyesület, a Hajdúdorogi Szivárvány Hagyományőrző Egyesület dalos ajkú tagjai és a zenekedvelő lakosság is szép számmal képviseltette magát a Petőfi téri parkban, amelyről készült videót meg lehet tekinteni a www.youtube.com oldalán „Testvérvárosok találkozója Hajdúdorogon 2015. október 2.” címmel.  A péntek este a „Színházi előadás”-é volt. A  Hajdúböszörményi Ifjúsági Musical Színtársulat előadásában tekinthették meg Kovács Gábor rendezésében Dés – Geszti klasszikus musicaljét, A dzsungel könyvét. 
2015. október 03-án szombat délelőtti program a „Fotóalbum készítése” volt. A testvérvárosi találkozó emlékére a résztvevők elkészítették saját fotóalbumjaikat, melyet CD-re írva magukkal is vihettek a frissen kötött barátságok emlékeként. 
A délután folyamán az „Utcafestés” keretében Göröghné Julika tanárnő vezetésével a város apraja-nagyja vette birtokba a Móra iskola előtti útszakaszt, ahol a gyerekek és felnőttek közösen festették fel testvérvárosaink címereit és az Európai Unió zászlóját. 
2015. október 4-én „A találkozó ünnepélyes zárása”-ként a Móra Ferenc Általános Iskola és AMI dísztermében került sor a Nyárádszeredai Bekecs Néptáncegyüttes ünnepi estjére. Csige Tamás polgármester köszöntötte a résztvevőket. Elsőként a Világ-Virága gyermek néptáncegyüttes, majd az Őszidő Kulturális Egyesület és a Szivárvány Hagyományőrző Egyesület tánckarai léptek színpadra. Az est fénypontja a Fölszállott a páva tehetségkutató verseny 2014-es döntőse, „A legjobb határon túli előadó” díj büszke tulajdonosa a Bekecs volt. Az egyórás előadás alatt a közönség egy kollázst láthatott, mely a társulat nagyműsorából, a Hagyatékokból és a Fölszállott a Páván bemutatott erdélyi produkciókból állt. Először nyárádselyei, majd kis-küküllőmenti, kalotaszegi és marosmenti táncokkal örvendeztették meg a közönséget Diós Brigitta énekes produkciójával fűszerezve. A talpalávalót Bartis Zoltán és zenekara szolgáltatta, míg a koreográfiát Benő Barna Zsoltnak köszönhetjük, aki egyben a társulat vezetője is. A kiváló produkciót megtekintették testvérvárosaink Nyárádszereda, Lubartów, és Stei delegáltjai is, akik a nézőközönséggel együtt felállva vastapssal jutalmazták a professzionális produkciót.
Ezt követte a záróünnepség, melyen Csige Tamás polgármester ünnepi beszédet mondott. Majd a hosszas búcsút követően Hajdúdorog polgármestere a testvérvárosok polgármestereivel elvonultak és aláírták az együttműködési megállapodásokat.

